Szociológia

1. **Szociológia és szociálpszichológia tárgya**

1. A **szociológia** a társadalom egészét vizsgáló, az élet törvényszerűségeit kutató tudomány. A társadalmi élet valamennyi jelenségét kutatni kívánja. A módszer tekintetében a szociológia, amely a tömegesen előforduló jelenségekre vonatkozó empirikus adatgyűjtést, továbbá ezeknek az adatoknak elemzését használja kitüntetett módszerként.

A szociológusok inkább hajlanak a statisztikai adatok mellett kérdőíves adatfelvételekre is támaszkodni.

A szociológia a társadalom törvényszerűségeit kutató tudomány.

A szociológia az ember társas életével, a csoportokkal és társadalmakkal foglalkozó tudomány.

A szociológia az emberek közötti kapcsolatokkal, az interakciókat meghatározó és befolyásoló tényezőkkel, az interakciók során kialakuló csoportokkal, az intézményekkel és szervezetekkel, az átfogó intézményi és csoportstruktúrákkal foglalkozó társadalomtudomány.

2. A **szociálpszichológia** (vagy más néven társadalomlélektan) a társas viselkedést tanulmányozza. Az egyén és a társas környezet kölcsönhatásával foglalkozva vizsgálja és értelmezi, hogy a társadalom hogyan hat az egyénre, a társadalmilag meghatározott illetve befolyásolt személyes, társas, csoport és tömeglélektani jelenségekre. Vizsgálja a személyiséggel összefüggő és szociálisan befolyásolt pszichikus folyamatokat, a társas érintkezések, kapcsolatok és kölcsönhatások szerepét, ismérveit és hatásmechanizmusát, az emberi társulások (csoportok) pszichológiai arculatát, az egyén és a csoport viszonyát, a társadalom életében fellelhető tömegjelenségek és kollektív tudatjelenségek kialakulását, háttértényezőit és annak alakulását.

**2. A szocializáció folyamata és színterei**

**1. A szocializáció folyamata**

**Újszülött kor – az első 6 hét:**

A csecsemőnek a születés pillanatától egy megváltozott környezethez kell alkalmazkodni, a biológiai környezetből a társadalmi környezetbe kerül. Már az első pillanattól alkalmazkodnia kell a fizika hatásokhoz (hang, fény, hőmérséklet), valamint a saját anyagcsere változásaihoz, itt a légzés és a táplálkozás változásait említhetjük. A csecsemő alkalmazkodását a feltétlen reflexek segítik a szopó reflex, a fogó reflex, tüsszentés, ásítás, csuklás, reflexes mosoly, légzés, ürítés. Az újszülött nem passzívan van jelen a környezetében, hanem a veleszületett reflexekkel kapcsolatot tart a külvilággal, a 6-7 héten megjelenik a felélénkülési reakció (mosoly, amikor meglátja az anyát, vagy a cumisüveget ez már feltételes reflex) Kialakul egy sajátos emocionális szintű anya-gyermek kapcsolat. Az anya ebben az időszakban csak a gyerekkel foglalkozik, eteti, ringatja, megnyugtatja. Az anya személye a legfontosabb az újszülött életében.

**Csecsemőkor -1 évig:**

Anya és a csecsemő között szimbiotikus kapcsolat alakul ki, már a második hónaptól a gyerek meg tudja különböztetni az anyát az őt gondozó többi személytől. Másképpen reagál és viselkedik, ha megpillantja őt. Fontos ebben a szakaszban a testközelség, az ölelés, a szemkontaktus, ez a feltétel nélküli szeretet kialakulásának időszaka. Ez a szeretetkapcsolat, megalapozza a gyermek későbbi érzelmi és értelmi fejlődését. A szeretet hiánya a későbbiekben antiszociális viselkedést eredményezhet. Itt említhetjük meg Spitz kísérletét, aki négy különböző gyermekcsoportot hasonlított össze fejlődésük jellege és üteme szempontjából.

* Leányanyák gyermekei
* Akik a börtönben születtek és növekedtek
* Egy halászfalu gyermekei
* Nagyvárosi értelmiségi családok gyermekei

Spitz eredményei azt igazolták, hogy az anya-gyermek kapcsolat döntő, meghatározó szocializációs folyamatban.

|  |  |  |  |  |
| --- | --- | --- | --- | --- |
| **Konklúzió** | **Állami gond.** | **Börtönben** | **Halászfalu** | **Nagyváros** |
| A fejlődés üteme – az anyával való együttlét fontosabb, mint a fejlődés tárgyi körülményei | Az első életév végére a többi csoporthoz képest 40%-os lemaradás | 1-4%-kal lassúbb fejlődés | egyenletes | egyenletes |

**Hospitalizáció**

Az anyától való megfosztottság a kisgyermek személyiségfejlődésében maradandó nyomot hagy, ezt a jelenséget hospitalizációnak nevezzük.

A hospitalizáció megjelenési formái a gyermek érdeklődésének a beszűkülése, a kapcsolatok elsivárosodása, visszaesés a tevékenységekben. Ez a jelenség leginkább állami gondozott gyerekeknél figyelhető meg, de kiválthatja hosszabb kórházi kezelés is. Bowlby diszharmonikus anya-gyermek kapcsolatra hívja fel a figyelmet, mely családi helyzetben alakul ki, ezt nevezik rejtett érzelmi elhagyásnak. Az anya szereti a gyerekét, de rosszul szereti Például: a követelményhez nem kötődő szeretet, vagy túl szigorú elvárások a gyermekkel szemben. Fél éves kortól már gesztusokból és mimikából álló kommunikációs rendszer alakul ki a csecsemő és a felnőtt között. A csecsemő szülőre vagy gondozójára gyakrabban mosolyog. A csecsemők sírása spontán, a sírást jelzőrendszerként használja. Az anya már tudja, hogy mi a sírás oka gyermeke éhes, fázik, melege van, vagy beteg lesz.

Erikson szerint csecsemőkorban a legfontosabb a bizalom kialakítása, a gyermek első szocializációs teljesítménye, hogy képes látóteréből kiengedni az anyát, az anya megbízható belső bizonyossággá válik. Tehát röviden összefoglalva ez az időszak egy intenzív tanulási folyamat a gyermek – anya és a szülők számára. Megtanulják a gyermek viselkedése által közvetített üzeneteket, és azt, hogy hogyan válaszoljanak ezekre.

Kialakul a csecsemőben bizonyos személyek iránt érzett vonzódás ez a szocializáció egyik alapvető lépcsőfoka. Az elsődleges kapcsolat – amely rendszerint anya és gyermeke között jön létre – olyan viszonnyá válik, amely erős érzelmi tartalommal telítődik, és amelynek alapján komplex társadalmi tanulási folyamatok indulnak el.

**Kisgyermekkor 1-3 évig**

Ha a testi fejlődést nézzük a gyermek ebben az időszakban két lábra áll, 9-15 hónapos kor között elindul. A mozgás funkciókat tekintve a nagy mozgások fejlődnek leginkább ( ugrás, futás,bukfenc). Az értelmi fejlődés következtében erre az időszakra tehető a szobatisztaság kialakulása. Beszédfejlődés felgyorsulása: először a csecsemő gőgicsél - gügyög - azokat a hangokat gügyögi, amit a környezetében hall, majd passzív beszéd időszaka következik. Az első szavak megjelenés (papa, mama) 1 éves korra tehető. 1,5-2 éves kor között a gyermek már két szavas mondatokat alkot. 2-2,5 éves kor között megjelenik az információgyűjtő funkció. 3 -3,5 év között Miért időszak.

Kisgyermekkorban a szomatikus (testi) és pszichikus fejlődés egyik forrása a játék. A gyermek először egyedül játszik, majd játszótársat is igényel ehhez a tevékenységhez. A játékon keresztül a gyermekek tovább javítják testkoordinációjuk mászás, lépcsőn járás, ugrálás. Újabb képességeket próbálnak ki, utánoznak másokat.

Mildren Parten a következő szakaszokra osztotta a játék fejlődését

* Magányos, független játék
* Párhuzamos tevékenység - utánoz más gyerekeket, de nem kapcsolódik be tevékenységükbe
* Asszociatív játék 3 éves kortól - figyel, válaszol arra, amit a többiek tesznek, de saját kedve szerint cselekszik.
* Kooperatív játékok 4 éves kortól - együtt működnek egymással

**Értelmi fejlődés**

A gyermek világa a mozgás következtében kitágul, rájön, hogy képes megváltoztatni környezetét. Felismeri, hogy környezetének tárgyaitól és személyektől függetlenül létezik, kezd kialakulni az én tudata. Ebben az időszakban alakul ki a nemi hovatartozásnak a tudata. Megtanulja, hogy ő fiú vagy lány, megismeri a saját testét. A nemek közötti különbözőséget öltözködésből, hajviseletből majd a nemi szervek megfigyelésből veszi észre.

**Óvodáskor 3-6 évig**

Általánosságban a követező változásokat figyelhetjük meg: A gyermek fejlődésének egy új szakaszába lép, kibontakozik az önállósága, és a felnőttek irányításával számos cselekvést, sajátít el. Tevékenységében fontos szerepet tölt be a játék, mely elsősorban utánzásra épül. Kognitív folyamtok közül előtérbe kerül a képzelet a fantázia, meseszövés, csak arra tud figyelni, ami igazán felkeltette az érdeklődését. Hatalmas mozgásigénnyel rendelkezik. Gyorsan fejlődik önmagáról kialakított képe, és az én tudta.

Az óvodáskor együtt jár a testalkat változásával jellemző a hengeres testalkat, rövid végtagok nagyobb fej, 6 éves kortól a test megnyúlik és arányosabbá válik. Mozgásfejlődésük következtében óvodáskorban a gyermek járása biztonságossá válik, komplex mozdulatok hajt végre, és összehangolt mozgásra képes. A kézfej csontosodása ebben az időszakban megy végbe és ezáltal képes lesz finom mozgást igénylő műveletek elvégésére ( például: ollóval vágás,varrás, ceruzával rajzolás).

**Emlékezet fejlődése**

A gyermek ebben az időszakban hatalmas mennyiségű ismeretet képes az emlékezetébe vésni a korszak elején ez önkéntelen jellegű, majd később szándékossá válik (verseket, meséket, dalokat akar tanulni.) Törekszik az ismeretei növelésére (MIÉRT korszak). A személyiség fejlődésének szempontjából az óvodáskori bevéséseknek hatalmas szerepük van. Az első emlékeink, amit fel tudunk idézni 3-4 éves korra tehetőek. Ebben az időszakban kapcsolódik be az emlékezet a személyiség kialakulásának folyamatába.

**Gondolkodás fejlődése**

A gyermek képzelet működéséhez emlékek, tapasztalatok, korábbi átélések szükségesek, a gyermek ebből egy egységes egészet hoz létre, tehát a képzelet az emlékezetre épül. A 3-4 éves gyermek képzeletét az érzelmek irányítják. A képzelet egyik éltetője a mese, legfőbb funkciója a vágykeltés és a hiányzó ismeretek pótlása. A gyerekek gyakran a mesét úgy élik meg, mint valós eseményeket, később azonban már kialakul mesetudat, vagyis a gyermek el tudja különíteni a mesét a valóságtól.

Óvodáskorban a gondolkodás még összefonódik a többi megismerési folyamattal, nem önálló pszichikus tevékenységként jelenik meg. Megjelenik azonban a szemléletes gondolkodás, ami azt jelenti, hogy egy képről vagy tárgyról felidézi az összes tapasztalatot, ami a tárgyhoz köthető. Emellett jellemzi őket az egocentrikus gondolkodásmód, tehát mindent magához viszonyít térben, időben, célban.

**Akarati fejlődés**

A gyermek kipróbálja, hogy mit tud elérni, mire képes, hogyan változik meg a világ saját tevékenysége által. Ebben a korszakban jelenik meg a dackorszak, ami elkerülhetetlen, és nem zajlik problémamentesen. A gyermek kompetenciára és önállóságra, való törekvésére a szülő kétféle képen reagálhat megengedő bátorító magatartással, vagy tiltó korlátozó hozzá állással. Hogyan hatnak ezek a magatartásformák a gyermek személyiségének az alakulására.

**A TILTÁS negatív kompetenciakésztetés:**

* csökken az önbizalom
* negatív énkép
* felelősség áthárítása külső személyre
* függőség
* nem tud önállóan dönteni
* feladja célt és a megoldást indulati síkra tereli (hiszti, kétségbeesés, agresszió)

**A BÁTORÍTÁS pozitív kompetenciakésztetés:**

* erősödik az önbizalom
* pozitív énkép
* felelősség vállalása
* döntésképes
* önálló
* a célt megvalósítja

**Nemi szerepek**

A nemi szerepek kialakításánál nagy szerepet játszanak a szülők és tágabb környezet elvárásai, és normarendszerei. Ez a következőképpen valósul meg , hogy a gyermeket nemének megfelelő ruhákba öltöztetjük, olyan játékokat vásárlunk, és a nemének megfelelő magatartását jutalmazzuk.

Freud 3-6 éves időszakot genitális szakasznak nevezi, a gyerekek felismerik a nemek közötti különbséget, a fiúknak van valamijük a lányoknak nincs. Megjelenik a kasztrációs félelem. A gyerekek megtanulják elfojtani a szülei iránti erotikus vágyaikat, amikor elérik az ödipális szakaszt (ellenkező nemű szülő iránt érzett vonzalom.

Erikson a következőképpen határozza, meg ezt az időszakot a gyermek lassan leválik a szülőről, örökös ellentét jellemzi az ösztönök és a szociális lehetőségek között. Kialakul a lelkiismeret, és bűntudat, a gyermek közel áll az önszabályozáshoz.

**Kortárs csoportok szerepe**

A gyermek előtt kitágul a világ, kikerül a szűk családi körből, és fokozatosan egy közösség tagjává válik. Megjelenik az együttes tevékenységek igénye, szerepjátékok (4-5 éves korban a gyermek eljátssza a felnőtt szerepét).

Csak ebben a szakaszban alakul ki az Én tudat: megtanulja megkülönböztetni a relatív Ént, és a felépített Ént. Öt éves kor táján válik a gyermek autonóm cselekvő személyiséggé.

**Kisiskoláskor 6-10 évig**

Megváltozik a gyermek életmódja, teljesen más lesz életritmusa, a tanulás válik fő tevékenységgé. Értékmérés alapjává az válik, hogy a gyermek milyen teljesítményt nyújt az iskolában. Megváltozik a gyermek státusza a családban, a szülők a gyermek magatartását az iskola által képvisel elvárások alapján ítélik meg. A tanulás megváltoztatja a gyermek pszichikumának a további fejlődését, az önkéntelen folyamatokat a szándékos folyamatok váltják fel.

6-7 éves gyermek általában már vágyik az iskolába és rendelkezik, azokkal a képességekkel és tulajdonságokkal, amelyek az iskolai tanuláshoz szükségesek.

**Az iskola érettség feltételei:**

* + testi alkalmasság - a gyermeknek az első megnyúlási fázist el kell érnie, meg kell történnie az első alakváltozásnak
  + értelmi fejlődés – tartós figyelemre legyen képes (legalább 15 perc), elemi fogalmakkal kell rendelkeznie, mennyiségi fogalmakkal tisztában kell lennie, elemi készségekkel (beszéd, rajz, írás)
  + erkölcsi-érzelmi kritériumok – feladat és kötelesség tudat, felelősség érzet, akarat, önfegyelem bizonyos szintje
  + szociális alkalmasság- közösségi életbe való beilleszkedés képessége

**Az iskolaéretlenség oka lehet:**

* + betegség miatt retardált fejlődés
  + ingerszegény környezet és nevelési hibák
  + ha gyermek éppen csak betölti a 6 életévet

**Emlékezet**

Kisiskoláskorban fontos szerepe van az emlékezetnek, a szándékos emlékezet feltétele, másrészt következménye az iskolai tanulásnak. Ebben a korban az emlékezetre a szemléletesség, konkrétság, és realizmus jellemző. Elsősorban a gyermekek a szemléletes jelenségekre és a tárgyi dolgokra emlékeznek, csak fokozatosan halad az emlékezet az elvont tartalmak irányába. Még mindig jelentős szerepe van az emlékezetben az érzelmeknek.

**Gondolkodás**

A gyermek a tárgyak lényeges jegyeit kezdi felismerni, kibontakozik az elemi fogalmak rendszere, hierarchiája, alá-fölé rendeltségi viszonya. Mindenfajta gondolkodási művelet megjelenik és megfigyelhető a magasabb absztrakt gondolkodás is.

**Társas kapcsolatok**

Ebben az időszakban a gyermeknek nagyon erős a felnőtthöz való kötődése, de már felnőttek felügyelete nélkül sok időt töltenek kortársaik körében. Meg kell tanulniuk, hogy hogyan alakítsák saját helyüket a csoportban, hogyan viselkedjenek. Ebben sokat segítenek az erkölcsi és társadalmi szabályok. A gyermekek szolidárisak egymással, de egyben megjelenik a rivalizáció, ami azt is jelentheti, hogy bizonyos körülmények között fontosabb a gyermektárs a felnőtteknek való engedelmességnél. A gyermek célja nem felnőttek dicséretének elnyerése, hanem a másik legyőzése.

**Engedelmesség és belátás**

A gyermek, amikor kezdi az iskolát 6-7 évesen, legfőbb kötelességének érzi engedelmeskedni a felnőtteknek. Ez azt jelenti, hogy végrehajtja a mások által hozott törvényeket, és a szabályokat betű szerint követi. 9-10 éves korra alakul ki a gyermeknél az autonóm erkölcs, hogy a szabályokat már nem engedelmességből, hanem belátásból követi. A szabálykövetés nem szó szerint történik, hanem a szellemnek megfelelően.

**Serdülőkor 10-18 évig**

A serdülőkor átmenetet jelent a gyermekkorból a felnőttkorba, a személyiség fejlődésben jelentős változásokat eredményez ez az időszak. A biológiai változások mentális változással járnak együtt. A serdülőkort három részre oszthatjuk korai pubertás – amikor a biológiai változások megkezdődnek, középső pubertás – amikor biológiai változások kiteljesednek, késői pubertás – a pszichológiai problémái megoldódnak. Ez az időszak konfliktusokkal terhelt, problémákkal teli, szélsőséges viselkedések jellemzik. Freud ezt az időszakot késői genitális szakasznak nevezi.

Eben az időszakban jelenik meg az önismereti igény „Milyen vagyok?”. A serdülő viselkedését az énség uralja (önző, dicsekvő). Példaképet választ és azonosul velük, követi a példájukat (lehet valamilyen együttes). Magamutogatás jellemzi, megjelenik a gyűjtőszenvedély. Érdeklődéssel nyitottsággal fordul a világ felé.

A serdülő nem gyermek, de még nem is felnőtt, nem tartozik igazán még egyik csoporthoz sem. Ebből kifolyólag érzékeny, emocionálisan instabil, kiegyensúlyozatlan viselkedés jellemzi. A serdülőkor egyik legfontosabb problémája a nemi érés, az emberi szexualitás, ami biológiai és társadalmi hatások összefüggésében alakul ki.

A serdülőket leginkább jellemzi:

* + Hazudik
  + Lusta
  + Szemtelen
  + Szerelmes

**Ifjúkor 25 évig**

Az egyén már nagykorú testileg érett, érzelmileg higgadt, de még anyagilag nem független szüleitől. Az egyén kiszakad az intézményes keretek közül, befejezi a tanulmányait. Önállóan kell megkeresnie a helyét a társadalomban, ehhez feltétlenül szükséges a társadalom támogatása és elfogadása. Ezt a korszakot jellemzi az önfegyelem fejlődése, erkölcsi-etikai érzék fejlődése, életmód változtatás, és párválasztás.

**Felnőttkor**

A biológiai fejlődés befejeződött, a testi növekedés elérte a csúcsát, a személyiség kialakult. Az egyén ismeri a vele szemben támasztott követelményeket, alkalmas a munkavégzésre, a családalapításra. A felnőtt a társadalom teljes jogú aktív tagja, aki teljes kapcsolat rendszerrel rendelkezik.

**Öregkor**

Társadalmi szempontból óriási változások mennek végbe az aktív élet befejezése, a nyugdíjazás. Biológiai szempontból klimax a nemi működések megszűnése, nőknél 45-55 év között, míg férfiaknál 50-60 év között zajlik le ez a folyamat. Gyakran jellemzi ezt az időszakot szellemi leépülés. A primitív társadalmakban az idősek bírtak a legnagyobb tekintéllyel, a fiatalabb korosztály gondozta őket. Mára már ez megváltozott, a mai társadalomban az idősek kénytelenek háttérbe szorulni, mert a technikai fejlődés miatt kimaradnak az információkból. A fiatalabb és idősebb korosztály az urbanizáció miatt térben eltávolodik egymástól, mert megszűntek a többgenerációs családok.

**2. A szocializáció szinterei:**

A szocializáció szinterei, azok a csoportok intézmények, társadalmi helyzetek, melyekben a szocializáció alapvető folyamatai végbe mennek.

**1. Család – elsődleges szocializációs színtér**

A család a társadalom alapegysége, és egyben a legősibb intézménye. A családok őrzik és adják tovább a társadalom kezdetei óta a hagyományt, a kultúrát, az értékeket, a hitet. Az emberiség több tízezer éves történelme során a házasság intézménye fennmaradt, és népszerűségéből nem sokat veszített. A házasság intézményének különösen a gyermeknevelésben betöltött szerepe ma is meghatározó, de egyre több pár dönt úgy, hogy együttélését nem szentesíti házasságkötéssel, élettársi kapcsolatban nevelik gyerekeiket.

A modern társadalmakban a korai szocializáció többnyire szűk családi körben történik, ezt tekintjük az elsődleges szocializációs szintérnek. A család biztosítja a gyermek gondozásának a feltételeit, és biztosítja a személyiség fejlődését is.

**Családi szocializáció háromféle típusú lehet:**

* + gyermekközpontú
  + felnőtt központú
  + fejlődés központú

Természetesen a szocializációt befolyásolja az, hogy család milyen környéken él, és milyen társadalmi osztályhoz tartozik. A gyerekek a szüleikre, vagy az őket körülvevő közösség tagjaira jellemző viselkedésformákat veszik át.

A szociális tér növekedésével elsősorban a kortárscsoportok jelentősége fokozódik.

**2. Intézmények – másodlagos szocializációs szintér**

**Kortárs csoportok**

Piaget szerint a kortárs csoportok demokratikusabbak, mint a szülő és gyermek kapcsolat. Egyenrangúak benne a tagok, a szabályokat és a viselkedési formákat szabadon alakítják. Minden nemzedéknek meg van a maga kortárs csoportja.

**Óvoda, Iskola**

Óvoda az első intézmény, amikor a gyermek távol van a szülőtől, a kortársak kerülnek előtérbe, rendkívül fontossá válik a társakkal való együttlét. Nagyon erős személyiségformáló hatása van, és egyben felkészíti a gyermeket az iskolai oktatásra. Az iskola szándékos szocializációs szintér, az iskolai oktatás egy szabályozott folyamat, amely meghatározott tanterv alapján működik. Emellett beszélnünk kell egy rejtett tantervről, ami mindaz, amit a gyermek az iskolában a tanterven túl elsajátít. (pontosan kell elvégezni a feladatokat, csendben kell lenni, betartani az iskolai szabályokat). Az oktatás egyben nevelés is, kultúrát ad át, és veselkedés módokat közvetít a tanulók felé.

**Munkahely**

A felnőttek idejük nagy részét a munkahelyen töltik, ahol egy közösség tagjai. Minden közösségnek meg van a maga kultúrája, értékrendje, szabályai, amihez alkalmazkodni kell.

**Tömegkommunikációs eszközök**

A mai világban tömegkommunikációs eszközök befolyásolják az egyének viselkedését és nézeteit. Olyan információt közölnek, amit az egyén másként nem tudna megszerezni.

Tehát megállapíthatjuk a szocializáció elsődleges színtere a család, majd később a gyermek növekedésével egyre nagyobb szerepe lesz a tágabb környezetnek, a kortársaknak, az óvodának, az iskolának, tágabb értelemben az egész társadalomnak.

|  |  |  |
| --- | --- | --- |
|  | **Elsődleges szocializáció** | **Másodlagos szocializáció** |
| Mikor zajlik | a gyermekkorban | felnőttkorban |
| Fő színtere | a család | kortárs csoportok, intézmények (iskola,  munkahely, klub) |
| Mi történik | Kialakulnak az alapvető szokások, viselkedésminták, értékek | Újabb szokások, viselkedés-minták, értékek  kialakulása, amelyek ellentétesek lehetnek a  korábbiakkal – tovább szövi, ill. megváltoztatja  az elsődleges szocializáció során elsajátítottakat |

**3. Különböző kultúrák hagyományai, szokásai**

<https://prezi.com/oravslrmhrup/kulonbozo-kulturak-szokasai-es-hagyomanyai/>

**4. Deviáns magtartás fogalma, formái**

"**Deviancia**: a társadalmi normáktól való eltérés. A "deviál" (latin jelentése elhajlik, eltér) szóból van képezve." Tehát a deviáns magatartási forma az, amikor az egyén eltér a társadalmi normák követelményeitől.

**Deviáns magatartási formák** például az alkoholizmus, a bűnözés, a lelki mentális betegségek, a viselkedészavar, az öngyilkosság, a kábítószer fogyasztás. A deviancia megjelenése valamilyen szocializációs zavarra vezethető vissza. (Például az egyik szülő vagy mindkét szülő elvesztése, a szeretet hiánya, konfliktusok viták a családban, szerepkövetés - az apa alkoholizálása) Kialakulásában szerepet játszik az egyén egész múltja, valamint fejlődés története.

**5. Mai magyar társadalom szerkezete, a társadalmi rétegződés jellemzői**

[**https://www.origo.hu/itthon/20140612-magyar-tarsadalom-felmeres-osztalyletszam-2014.html**](https://www.origo.hu/itthon/20140612-magyar-tarsadalom-felmeres-osztalyletszam-2014.html)

**6. Társadalmi mobilitás fogalma, jellemzői**

**Társadalmi mobilitásnak** nevezzük azt a jelenséget, amikor az egyén vagy a család társadalmi helyzete megváltozik, például parasztból munkás vagy munkásból értelmiségi lesz**.**

A mobilitás horizontális, amikor az adott társadalmi rétegen belül történik az elmozdulás, vagy vertikális, aminek során a személy vagy csoport egy adott társadalmi rétegből egy másikba kerül. Ez utóbbi mobilitás lehet emelkedés, amikor magasabb presztízsű, nehezebben elérhető társadalmi státuszba kerül az egyén vagy csoport, vagy ellenkezőleg, süllyedés.

A vertikális irányú mobilitáson belül megkülönböztetünk nemzedékek közötti (intergenerációs) mobilitást, amikor valakinek a társadalmi helyzete a szüleihez képest változik meg (például a munkás fia mérnök lesz), és nemzedéken belüli (intragenerációs vagy karrier-) mobilitást, amikor valakinek foglalkozási életpályája folyamán változik meg társadalmi státusza. Házassági mobilitás fogalma alatt azt értjük, ha valaki házasságkötésével kerül másik társadalmi rétegbe.

A szociológia számára leginkább a vertikális irányú mobilitás az érdekes. Hogy ilyen egyáltalán létezhessen, annak alapfeltétele, hogy egyrészt a vizsgált társadalom rétegzett legyen, tehát létezzenek egyenlőtlenségek, hierarchikusan egymás alá-fölé rakódó társadalmi rétegek, másrészt hogy az adott társadalom nyitott legyen abban az értelemben, hogy a társadalmi státuszt ne a születés determinálja, lehetséges legyen annak megváltoztatása is. Egy társadalomról sokat elárul az, hogy tagjainak milyen esélye van egy társadalmi rétegből a másikba, magasabba átkerülni.

**7. Társadalmi egyenlőtlenségek fogalma és újratermelődésének okai**

A társadalmi egyenlőtlenségen azt értjük, hogy az egyének és családok, valamint a különféle ismérvek alapján definiált társadalmi kategóriák helyzete a társadalomban nagy különbségeket mutat. Az egyenlőtlenségnek számos dimenzióját lehet megkülönböztetni. Ilyenek a jövedelem, a vagyon, a munkakörülmények, a lakásviszonyok stb. A felsoroltak mind a társadalmi pozíciók közötti egyenlőtlenségek. Lehet azonban a társadalmi pozíciókba való bejutás egyenlőtlenségeiről beszélni. Ezt szokás esélyegyenlőtlenségnek nevezni.

**Újratermelődésének okai:**

[**http://files.nevtan18.veresweb.com/20000 0484-ae4bfaf457/24.pdf**](http://files.nevtan18.veresweb.com/20000%20%20%200484-ae4bfaf457/24.pdf)

**8. Család fogalma, típusai, funkciói**

A család emberek közössége vagy több közösség kapcsolata, ahol a tagok között leszármazotti, házassági vagy örökbefogadási kapcsolat van. Egy család tagjai általában hasonló tulajdonságokkal rendelkező emberek.

**Család típusai, funkciói:** [https://zanza.tv/tarsadalomismeret/egyen-es-kozosseg/csaladformak-es-csalad-funkcioi#](https://zanza.tv/tarsadalomismeret/egyen-es-kozosseg/csaladformak-es-csalad-funkcioi)

**9. Csoport fogalma, típusai, a csoport fejlődése**

Az emberek társas interakcióik során csoportokba szerveződnek. Az interakció nem feltétlen személyes kontaktusban jelenik meg – interneten is alakulhatnak csoportok. A csoportnak határozott szerkezete van, általában két vezetővel, akik közül az egyik a közös munkát irányítja, a másik egy „érzelmi felelős”. A tagok a mindenki által elfogadott csoportnormákat szem előtt tartva egy közös cél érdekében tevékenykednek. (A közös célt nem kell mindig megfogalmazni – például család.)

A szociológiában csoportnak nevezik az egyének olyan együtteseit, amelyeket bizonyos közös ismérvek jellemeznek, kötnek össze. Az egyes csoportok tárgyalásánál meg szoktak különböztetni informális (elsődleges) csoportokat (társadalmi kiscsoportok) és formális (másodlagos) csoportokat (társadalmi nagycsoportok). Formális csoportnak nevezik azokat a csoportokat, amelyeket a szervezeti szabályok definiálnak. Ilyen például az intézmény egy-egy osztálya. Informális csoportnak nevezzük azokat a csoportokat, amelyeket nem formális szabályok definiálnak, hanem személyes kapcsolatok, szimpátiák, közös érdekek és azok képviselete tart össze.

**Csoportok típusai:**

Az **elsődleges informális csoportokat** mindenekelőtt az jellemzi, hogy spontán jönnek létre, és olyan kis taglétszámmal rendelkeznek, hogy minden csoporttag számára adott a szemtől szembeni kapcsolat lehetősége mindenki mással. Ezeknek a kapcsolatoknak a kialakulásában különösen nagy szerepük van az érzelmi tényezőknek. A csoport szerkezete, működésének módja határozza meg, hogy egy adott közösséget formálisnak vagy informálisnak tekintünk-e. Az elsődleges csoportok struktúrája általában nincs formalizáltan is kialakítva, szabályozva, kívülről megfogalmazva és megerősítve. Az elsődleges informális csoportokkal szemben állnak a **másodlagos formális csoportok**, amelyeknek létesülése többnyire a csoporton kívüli tényezőktől, külső akaratelhatározástól függ. Ilyenek például a különféle szervezetek, intézmények. Mivel azonban a formalizált vagy intézményesült struktúrával rendelkező másodlagos csoportokban is kialakulnak a nem formalizált kapcsolatok, ezeken a csoportokon belül is megfigyelhető az elsődleges informális csoportok létrejötte.

**Kiscsoportnak** nevezzük azokat a csoportokat, amelyek tagjai olyan kis létszámúak, hogy egymást személyesen ismerhetik és egymással többé-kevésbé szoros kapcsolatban lehetnek.

A társadalmi kiscsoport főbb jellemzői a következők:

* a csoport két vagy több személyből áll,
* a tagok egy vagy több közös tulajdonsággal rendelkeznek,
* akik önmagukat minden más csoporttól megkülönböztető önálló egységként kezelik,
* a tagokban bizonyos célok és érdekek közös megvalósításának tudata él,
* a tagok kapcsolatban állnak egymással,
* a célok megvalósítására együttesen törekednek,
* az együttműködés során szabályok alakulnak ki a csoportban, amelyek minden egyes tagra és a csoportra vonatkozóan is meghatározzák a kötelezettségeket, jogokat, cselekvési formákat.

A **társadalmi nagycsoportot** az alábbi főbb tulajdonságok jellemzik:

* tagjaik egy vagy több közös ismérvvel rendelkeznek,
* van úgynevezett „mi” tudatuk,
* önálló arculatuk van, többé-kevésbé meghatározott célokkal,
* az össztársadalom önálló egységeként számba vehetők,
* tagjai között nincs feltétlenül személyes kapcsolat,
* céljaik a történeti fejlődés során változnak.

A társadalmi csoportokat a tagok szabadságának érvényesülése alapján két nagyobb típusba sorolhatjuk: léteznek **nyitott** és **zárt csoportok** (számolva természetesen azzal, hogy a valóságban többnyire csak a kettő közötti átmeneteket fogunk találni). A zárt csoportokra jellemző, hogy tagjaiknak a csoportba való be- és kikerülése nem az egyénen múlik (azaz esetükben tulajdonképpen kényszerközösségről beszélhetünk), míg a nyitott csoportok az egyének szabad akaratából jönnek létre. Rendkívül fontos, hogy a nyitott csoport (például egy sportoló csoport vagy egy barkácsszakkör) az egyén életidejének csak egy részét köti le, míg a zárt csoportokban – amíg az egyén az adott csoport tagja – teljes életidejét a csoportban tölti. A zárt csoportok legtisztább típusai mindig valamilyen zárt szervezeten belül figyelhetők meg. A zárt intézmények archetípusai a totális intézmények, karcerszervezetek. Az ilyen szervezetek az embereket hosszú időre fizikailag is elszigetelik a külvilágtól, és emellett maximális felügyeletet gyakorolnak lakóik mindennapi tevékenységei felett. A zárt intézmények tipikus példája a börtön, az elmegyógyintézet, a katonaság vagy a bentlakásos iskola. A zárt szervezet az autonómia nagy fokú korlátozásával az egyént arra kényszeríti, hogy egy csoport tagja legyen. Ebből adódik, hogy – bár a zárt szervezetek tipológiai szempontból másodlagos formális csoportok – mégis jellemző, sőt törvényszerű, hogy kereteiken belül elsődleges informális csoportok jönnek létre. Ennek következtében az egyes zárt csoportok tagjai két szintű, két normájú (hivatalos és csoporton belüli, azaz formális és informális normát követő) közösség tagjaiként élnek.

**Csoport fejlődése:**

* Alakulás (forming): ismerkedési szakasz, egymás megismerése zajlik. Mindenki arra törekszik, hogy a lehető legkedvezőbb képet mutassa magáról. Iskolai osztályok csoporttá formálódásában nagy jelentőségűek az olyan alkalmak, amikor lehetőség van a személyes találkozásra, a tagok sokoldalú bemutatkozására, pl.: gólyatábor, közös kirándulás, ismerkedő játékok.
* Viharzás (storming): a csoport hierarchiájában elfoglalt helyekért, pozíciókért és szerepekért folytatott küzdelem fázisa. Általában konfliktusokkal teli időszak, fő jellemzője a rivalizálás, vitatkozás, fiúknál a fizikai erő összemérése. A szakasz lecsengésével kialakulnak az alá- és fölérendeltségi viszonyok és a pozícióknak megfelelő viselkedések.
* Normaképzés (norming): a közös élmények hatására kialakulnak a csoportra jellemző értékek és a csoport által elvárt szabályok, és az elvárt viselkedési stílus.
* Működés: (performing) a célok megvalósítása. A csoport célja lehet:

1. a kapcsolatok ápolása
2. közös feladatok megoldása
3. a tagok viselkedésének befolyásolása

Miután a csoport kialakította a maga normarendszerét, alkalmassá válik a helyzet a csoportos feladatvégzésre, már nem fognak az alapszabályokon vitázni a tagok, nem harcolnak a vezetői pozícióért.

* Megszűnés (ending): a csoport felbomlik a feladat befejeztével vagy a csoport fennállására adott idő leteltével (pl. iskolai osztályok esetében), vagy a tagok érdektelensége miatt, vagy a túl sok konfliktus szétzilálja a csoportot.

**10. Csoportdinamikai jelenségek**

**Csoportdinamikai jelenségek:**

A csoportfolyamat egyedülálló erőket indukál, amelyek hatással vannak a csoport tagjaira, ebből kifolyólag a csoport egészére is. Az ilyen indukált erőket nevezzük csoportdinamikának.

A szociális szakember egyik feladata, hogy felismerje – és megfelelően használja is fel – a csoport fejlődése közben kialakuló dinamikát. A csoportdinamika ilyetén formában történők megfelelő alkalmazása mindenképpen pozitív eredményt okozhat a csoport egészére nézve Amennyiben azonban az egyes dinamikai elemek felett elsikkad a szakember, úgy a csoport irányát és célját veszítheti.

Csoportdinamika elemei:

* csoportkommunikáció és interakciós minták
* csoportkohézió
* csoportnorma
* csoportkultúra

**Csoportkommunikációs és interakciós minták:**

Az állandó csoportstruktúra kialakulásának fontos következménye, hogy a csoportban kommunikációs csatornák létesülnek. Az információ minden csoportban egyenlőtlenül oszlik el. Adott időpontban nem mindenki mindenről. Azok a csoporttagok, akik a formális vagy az informális csoportstruktúrában közel vannak egymáshoz, könnyebben és gyakrabban kommunikálnak egymással, mint a távoli vagy elszigetelt tagok. A kommunikáció a legtöbb csoportban a hatalom valóságos forrása, hisz tudni mi történik, képesnek lenni a csoport tevékenységéhez való hozzájárulásra és annak befolyásolására meghatározó dolog.

A csoport tagjai különböző okokból kommunikálnak egymással.

Akik az információ birtokában vannak, nagyobb valószínűséggel jutnak vezető szerephez, sőt a többi csoporttag is hajlik arra, hogy vezetőnek tekintse z információ birtokosát. Ha a vezető megfelelő interakció-mintákat szeretne létrehozni, majd fenntartani a csoportban az alábbi módosítások révén tudja megtenni:

* Jelzések és megerősítések: amikor a tagok közösen dönthetnek a verbális vagy nonverbális jelzések alkalmazásáról, melyek megkönnyítik a már kialakult minták alkalmazását pl.: milyen szavakat, gesztusokat használhatnak, gyakrabban vagy ritkábban szóljanak egymáshoz.
* Érzelmi kötelékek: az egymás iránti pozitív érzelmek, a szimpátia fokozhatják az egymás közötti interakciós kapcsolatot, annak gyakoriságát. Az egyes tagok között kölcsönös szimpátia akkor alakulhat ki, ha közös az érdekük, vagy érdeklődésük, esetleg hasonló nézeteket vallanak, de előfordul, hogy egymást kiegészítő tulajdonságokkal rendelkeznek. Alapulhat azonban ez a kötelék azon is, hogy két csoporttag azonos személyt vagy személyeket nem kedvel a csoporton belül, vagy kölcsönösen nincsenek megelégedve a csoportfolyamatokkal
* Alcsoportok: befolyásolhatják a csoportban kialakuló interakciós mintákat. Az alcsoportokat a tagok egy része érdekszövetség alapján hozza létre az esetek többségében. Ezek akkor jelentenek problémát, ha tagjaik egymás iránti szimpátiája nagyobb, mint a csoport egésze iránt
* Csoportnagyság és elrendeződé: a csoportnagyság s az ülésrend is olyan összetevők, amelyek nagyban befolyásolják az interakciót. Nagy létszámnál kevesebb a kommunikációs lehetőség és kevesebb idő ál az egyes tagok rendelkezésére.
* Hatalom és státusz: a tagok egymáshoz viszonyított hatalma és státusza nagyon fontos. Ahogy egy csoport fejlődik, úgy változik a tagok hatalma és státusza a csoporton belül. A csoport egyes tagjainak teljesítménye pozitívan vagy negatívan befolyásolhatja hatalmukat és státuszukat.

Csoportkohézió:

A csoportkohéziót vagy a csoport vonzerejét úgy lehet meghatározni, hogy az nem más, mint a tagokat a csoporthoz kötő és a csoportban tartó erők összessége. A csoporttagok nem egyformán érdekeltek a csoportban, és nem egyformán elkötelezettek iránta. Nem minden csoport képes kielégíteni tagjainak igényét. A csoportkohézió azzal határozható meg, hogy mennyire elkötelezettek a tagok a csoport közös normái és céljai iránt és menyire pozitív érzelmek fűzik őket egymáshoz és a csoporthoz. A pozitív érzések jelentős hatást a csoport teljesítményére.

A kohézió a csoporton belüli interakciós folyamatokat is befolyásolja.

Az összetart csoportok kevésbé tűrik a deviáns viselkedést és erősebb nyomást fejtenek ki a konformitás irányába. A kohézió és a konformitás ugyanannak az éremnek a két oldala. Amikor egy csoport kialakult és világos normákkal rendelkezik a csoporttagok ezekkel az elvárásokkal viszonylag könnyen azonosulni tudnak és később már nem tekintik azokat kényszerítő korlátoknak. A folyamat során a csoport értékeli a csoporttag saját normáinak és értékeinek érzi. Tehát az egyén alkalmazkodik a csoporthoz. Minél erősebben azonosul valaki egy csoporttal, annál valószínűbb, hogy egyéni viselkedését a csoportfolyamatok képesek megváltoztatni.

Csoportnorma:

A társadalom normái előírásokat, szabályokat jelentenek, amelyekhez az egész társadalom vagy annak egy része igazodik, amelyek szerint viselkedik. A csoportnormák a csoporttagok viselkedését szabályozzák. Amikor a normákban kifejeződő elvárások csak egyik vagy másik csoporttagra irányulnak, akkor beszélünk szerepről mint elvárt viselkedésről. A norma lényege és a szerepelvárástól való megkülönböztető sajátossága az, hogy nem az egyénre, hanem az egész csoportra vagy legalábbis annak egy részére irányul. A normákat maga a csoport alakítja ki megszerveződését követően egy nem tudatosan kezelt folyamatban. Az egyén nem „tiszta lappal” lép be egy csoportba, hiszen korábban sok más csoport tagja volt már, ahol különböző normák voltak érvényben.

Amikor az egyén belép egy csoportba, akkor vagy azonosság lesz vagy eltérés az ő és a kialakult csoport normái között. Ilyenkor az egyén számára négyféle lehetőség kínálkozik:

* igazodik a csoporthoz, azaz csoportkonform viselkedés feltétele.
* Megváltoztatni a csoport normáit
* Megmaradni deviánsnak – nehéz a helyzet akkor is, ha valaki a csoport normáitól eltérő deviáns magatartást folytat. Ez meglehetősen labilis helyzet szokott lenni, és egy idő után többi három lehetőség valamelyike kerül fölénybe és a deviancia megszűnik.
* Elhagyni a csoportot – ha egy csoporttag elhagyja a csoportot a csoport vezetője sok esetben azt saját kudarcának éli meg. Azt persze nem lehet kijelenteni, hogy a csoport vezetőjének sok estben nincs abban felelősége, ha egy tag elhagyja a csoportot.

A normákhoz való igazodás a csoporttag részére sokszor nehézségekbe ütközik. Az egyén igazodása akkor lesz valószínű, ha:

* a norma tárgya homályos
* saját követelményre van szüksége
* az ellentétes véleményt képviselő többség nagy
* a csoport összetartó, baráti jellegű

A normákhoz való igazodás nagyban függ a csoporttag korábbi tapasztalataitól, illetve a csoportban zajló adott szituációtól.

Csoportkultúra:

A csoportkultúra a csoport tagjaira jellemző értékítéletek, nézetek, szokások és hagyományok együttese. A csoport fejlődésével egyidejűleg alakul ki, de fontos megjegyezni, hogy igen lassú folyamat. A tagok egyéni gondolataikat, nézeteiket, értékeiket, értékítéleteiket viszik be a csoportba, amelyek hátterükből, etnikai, kulturális és faji örökségükből származnak. Ezek az értékek a kommunikáción keresztül válhatnak mindenki számára elérhetővé. Minél több összejövetele van a csoportnak, a kultúra egyre gyarapszik és a csoport fennállása alatt többször is változhat. Csoportkultúrát a környezet is befolyásolhatja.